РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 119-35/23

23. фебруар 2023. године

Б е о г р а д

НАРОДНА СКУПШТИНА РЕПУБЛИКЕ СРБИЈЕ

 Одбор за правосуђе, државну управу и локалну самоуправу, на Деветој седници одржаној 23. фебруара 2023. године, размотрио је Предлог кандидата за избор директора Агенције за спречавање корупције који је поднела министар правде (број: 119-35/23 од 11. јануара 2023. године).

 На основу чл. 51. Пословника Народне скупштине, Одбор подноси

И З В Е Ш Т А Ј

 Одбор за правосуђе, државну управу и локалну самоуправу је констатовао да је министар правде Предлог кандидата за избор директора Агенције за спречавање корупције утврдила, као овлашћени предлагач, у складу са чланом 13. став 1. Закона о спречавању корупције и чланом 203. став 1. Пословника Народне скупштине.

 Одбор је одлучио да предложи Народној скупштини да размотри Предлог кандидата за избор директора Агенције за спречавање корупције којим су предложени: Дејан Дамњановић, Драган Сикимић и др Коста Сандић и донесе одлуку о избору директора Агенције за спречавање корупције.

 За известиоца Одбора на седници Народне скупштине одређен је Владимир Ђукановић, председник Одбора.

 ПРЕДСЕДНИК

 Владимир Ђукановић

РЕПУБЛИКА СРБИЈА

НАРОДНА СКУПШТИНА

Одбор за правосуђе, државну управу

и локалну самоуправу

23. фебруар 2023. године

Б е о г р а д

ПРЕДСЕДНИКУ

НАРОДНЕ СКУПШТИНЕ

 Одбор за правосуђе, државну управу и локалну самоуправу, на Деветој седници одржаној 23. фебруара 2023. године, размотрио је захтев Високог савета судства и Државног већа тужилаца Број 119-05-54/2023-01 од 31. јануара 2023. године (заведена у Народној скупштини под 01 Број: 119-215/23 од 2. фебруара 2023. године) којим је утврђено да су испуњени законом прописани услови за старосну пензију Лидији Ђукић, судији Уставног суда, на основу члана 174. ст. 1. и 3. Устава Републике Србије („Службени гласник РС“, бр. 98/06) и члана 14. Закона о Уставном суду. Одбор је утврдио Предлог одлуке о престанку дужности судије Уставног суда, дана 16. јуна 2023. године, услед испуњења законом прописаних услова за старосну пензију и упутио га Народној скупштини на усвајање.

 За представника Одбора на седници Народне скупштине одређен је Владимир Ђукановић, председник Одбора.

ПРЕДСЕДНИК

 Владимир Ђукановић

 П Р Е Д Л О Г

 На основу члана 174. ст. 1. и 3. Устава Републике Србије („Службени гласник РС“, бр. 98/06), члана 14. Закона о Уставном суду („Службени гласник РС“, бр. 109/07, 99/2011, 18/13 - одлука УС, 103/2015 и 40/15 - др. закон) и члана 8. став 1. Закона о Народној скупштини („Службени гласник РС“, број 9/10),

 Народна скупштина Републике Србије, на \_\_\_\_ седници \_\_\_\_\_\_\_\_\_\_\_\_\_\_\_ одржаној \_\_\_\_\_\_\_\_\_\_\_\_\_ 2023. године, донела је

О Д Л У К У

о престанку дужности судије Уставног суда

I

Лидији Ђукић, судији Уставног суда, дана 16. јуна 2023. године, престаје дужност судије Уставног суда услед испуњења законом прописаних услова за старосну пензију.

II

 Ову одлуку објавити у „Службеном гласнику Републике Србије“.

РС број \_\_\_\_\_\_\_\_

У Београду, \_\_\_\_\_\_\_ 2023. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 др Владимир Орлић

О б р а з л о ж е њ е

Чланом 174. став 1. Устава РС утврђено је, између осталог, да судији Уставног суда дужност престаје кад напуни законом прописане опште услове за старосну пензију. Ставом 3. истог члана прописано је да о престанку дужности судије, на захтев овлашћених предлагача за избор, односно именовање за избор судије Уставног суда, одлучује Народна скупштина.

Законом о Уставном суду („Службени гласник РС“, бр. 109/07, 99/2011, 18/13 - одлука УС, 103/2015 и 40/15 - др. закон), у члану 14. став 1, утврђено је да судији Уставног суда престаје дужност испуњењем општих услова за старосну пензију. Ставом 3. истог члана прописано је да о испуњењу услова за старосну пензију судије, председник Уставног суда обавештава овлашћеног предлагача за избор, односно именовање и Народну скупштину, најкасније шест месеци пре испуњења услова.

Председник Уставног суда Снежана Марковић је дописом Су број: 434/3 од 26. децембра 2022. године обавестила Високи савет судства и Државно веће тужилаца да судија Уставног суда Лидија Ђукић, која је на предлог Високог савета судства и Државног већа тужилаца именована за судију Уставног суда одлуком Опште седнице Врховног касационог суда од 19. априла 2019. године, дана 16. јуна 2023. године испуњава услов за старосну пензију у смислу члана 19. Закона о пензијском и инвалидском осигурању, јер навршава 65 година живота и 40 година стажа осигурања.

На основу одредбе члана 174. став 3. Устава РС, Високи савет судства и Државно веће тужилаца су, као овлашћени предлагач, поднели Народној скупштини захтев за одлучивање о престанку дужности судије Уставног суда Лидији Ђукић (01 Број 119-215/23, од 2. фебруара 2023. године) због испуњења законом прописаних услова за старосну пензију, након што су на заједничкој седници одржаној 30. јануара 2023. године, на основу члана 14. став 4. Закона о Уставном суду, донели Одлуку о покретању поступка за престанак дужности судије Уставног суда Лидији Ђукућ.

 Одбор за правосуђе, државну управу и локалну самоуправу је, полазећи од наведеног, на Деветој седници одржаној 23. фебруара 2023. године, утврдио Предлог одлуке о престанку дужности судије Уставног суда Лидији Ђукић, дана 16. јуна 2023. године, услед испуњавања законом прописаних услова за старосну пензију.